У славу Божју
Кад иду на ручак, сви устану на ноге около трпезе, ужду пред иконама три воштане свијеће, у дну састављене; окаде иконе тамјаном, па послије и све редом около трпезе пријатеље. Раздробе крсни сомун, прелију га вином, па онако стојке пију прије него почну јести.

     У име Риста и свете Тројице и свете Богородице, а у лијепу Божју славу, да нам поможе јаки Бог и лијепа његова слава, да Бог да! Ми њу славили и помињали на земљи, а она нас на небесима и у царство небесно, да Бог да! Од гријеха нас избавила, и ка спасенију окренула; спасао нас Ристос и Богородица, која може, да нам поможе, ако Бог да! Сад сви редом пију, и говоре: како долибаша напио, онако Бог услишио, да Бог да!

Референце

Извор
Српске народне пјесме из Херцеговине (женске), за штампу их приредио Вук Стеф. Караџић, (Трошком народнијех пријатеља), у Бечу, у наклади Ане удове В. С. Караџића, 1866., стр. 350.

Женске народне песме
Вук Стефановић Караџић: Српске народне пјесме женске из Херцеговине